**Un producte que augmenta la seguretat dels ciclistes guanya el premi d’emprenedoria Explorer**

*El guanyador des del TecnoCampus viatjarà a Silicon Valley i*

*optarà a 30.000 de finançament*

Un projecte que pretén millorar la seguretat dels ciclistes impulsat per Marc Millet i Nil Oleaga ha estat escollit com la millor idea del TecnoCampus Explorer Space. Els joves guanyadors optaran a aconseguir 30.000 euros de finançament i viatjaran a Silicon Valley juntament amb els altres 52 millors joves emprenedors de la IX edició del programa Explorer que impulsa el Banc Santander. El projecte guanyador es va donar a conèixer ahir dimecres 20 de juny a la sessió de clausura celebrada al TecnoCampus, després que més de 25 emprenedors hagin rebut formació i assessorament durant en els últims cinc mesos.

Es van presentar un total de 14 projectes davant del jurat, format per Jordi Torné, de Banco Santander; Rosana Sasián, de CISE, Miquel Serra, de SECOT, i Emma Feriche i Antonia González, com a directora de l’Àrea d’Empresa i Emprenedoria i cap del Servei d’Emprenedoria del TecnoCampus, respectivament. Millet i Oleaga han guanyat l’edició del programa amb *Evix*. Borja Alonso, amb *Global Player*, i David Gassó, amb *Rigoo*, van quedar en segon i tercer lloc, respectivament, de la competició.

Per una banda, *Moonbox*, una caixa mensual amb productes per cuidar la dona embarassada i al bebè durant els mesos de gestació dissenyada per les estudiants del TecnoCampus Adriana Buch i Mariona Rams, han estat seleccionades com a finalistes del premi Woman Explorer Award que patrocina la Fundación EY i que optarà al novembre a 20.000 euros. Per l’altra, el projecte *VoiceX* impulsat per Thomas Holzheu que té per objectiu dissenyar les primeres funcionalitats per a Alexa, assistent virtual d'Amazon, ha quedat finalista en la categoria Disruptive Technology Explorer Award que impulsa INDRA i podrà optar a 3.000 euros per al desenvolupament del seu projecte i assessorament per part dels professionals de Indraventures.

El jove Marc Millet, com a representant de l'equip, visitarà durant el viatge d'una setmana a Silicon Valley empreses com Google, LinkedIn o Facebook, i assistirà a conferències a universitats amb Berkeley o Stanford. Després del viatge, els guanyadors dels diferents centres participaran a la final nacional dels premis Santander Explorer 2018, on se seleccionaran els tres millors projectes emprenedors, que rebran 30.000, 20.000 o 10.000 euros per accelerar els seus projectes.

Més informació:   
Oriol Ribet   
Telf. 93 741 49 60 / 678 794 288   
 [www.tecnocampus.cat](http://www.tecnocampus.cat)